Na temelju članka 104. stavka 1. Zakona o komunalnom gospodarstvu ("Narodne novine" broj 68/18 i 110/18) i članka 34. Statuta Općine Viškovo („Službene novine Općine Viškovo“ 3/18), Općinsko Vijeće Općine Viškovo, na sjednici održanoj \_\_\_\_\_\_\_\_\_\_\_\_ 2019. godine, donijelo je

**ODLUKU
o komunalnom redu**

**I. OPĆE ODREDBE**

**Članak 1.**

(1) Ovom se Odlukom propisuje komunalni red i mjere za njegovo provođenje.

(2) Komunalni red propisan ovom Odlukom obvezan je za sve pravne i fizičke osobe na području općine Viškovo, ako zakonom ili drugim propisom nije drugačije određeno.

**Članak 2.**

Ovom su Odlukom naročito propisane odredbe o:

* + uređenju naselja,
	+ načinu uređenja i korištenja površina javne namjene i zemljišta u vlasništvu Općine Viškovo (u daljnjem tekstu: Općina) za gospodarske i druge svrhe,
	+ uvjetima korištenja javnih parkirališta, nerazvrstanih cesta i drugih površina javne namjene za parkiranje vozila,
	+ održavanju čistoće i čuvanju površina javne namjene,
	+ prikupljanju, odvozu i postupanju sa prikupljenim komunalnim otpadom,
	+ uklanjanju snijega i leda,
	+ uklanjanju protupravno postavljenih predmeta,
	+ mjerama za provođenje komunalnog reda,
	+ kaznama za učinjene prekršaje.

 **Članak 3.**

(1) Pod površinom javne namjene iz članka 2. stavka 1. podstavka 2. ove Odluke smatra se svaka površina čije je korištenje namijenjeno svima i pod jednakim uvjetima.

(2) Pod površinama iz stavka 1. ovoga članka, u smislu ove Odluke, razumijevaju se:

* + javne zelene površine: parkovi, drvoredi, živice, cvjetnjaci, travnjaci, šumice, skupine ili pojedinačna stabla, dječja igrališta s pripadajućom opremom kao i drugi oblici vrtnog i parkovnog oblikovanja koji nisu proglašeni zaštićenim dijelovima prirode, javni sportski i rekreacijski prostori, zelene površine uz ceste i ulice ako nisu sastavni dio nerazvrstane ili druge ceste odnosno ulice, javni objekti i slične površine koje su uređene i koriste se kao javne zelene površine,
	+ javne prometne površine na kojima nije dopušten promet motornim vozilima: trgovi, pločnici, javni prolazi, javne stube, prečaci, šetališta, pješačke i biciklističke staze, pješačke zone, pothodnici, podvožnjaci, nadvožnjaci, nathodnici, mostovi, tuneli, nogostupi, ako nisu sastavni dio nerazvrstane ili druge ceste,
	+ nerazvrstane ceste te dijelovi javnih cesta koje prolaze kroz naselje, kad se ti dijelovi cesta ne održavaju kao javne ceste prema posebnom zakonu,
	+ javna parkirališta, stajališta javnog prijevoza i slične površine koje se koriste za promet po bilo kojoj osnovi,
* površine unutar područja groblja koje nisu utvrđene kao grobno mjesto sukladno posebnim propisima (pješačke i zelene površine),
* neuređene površine javne namjene čije stavljanje u funkciju je u pripremi ili u tijeku,
* površine na kojima se sukladno zakonu kojim se uređuje komunalno gospodarstvo pružaju usluge obavljanja prometa živežnim namirnicama i drugim proizvodima.

 (3) U slučaju spora o tome što se smatra površinom javne namjene, odluku donosi Općinski načelnik.

**Članak 4.**

Pod zemljištem iz članka 2. stavka 1. podstavka 2. ove Odluke smatra se zemljište unutar i izvan građevinskog područja i koje se nalazi se unutar granica Općine Viškovo.

**Članak 5.**

(1) Pod predmetima, u smislu ove Odluke, smatraju se pokretne stvari koje se mogu premjestiti s jednog mjesta na drugo, a da im se ne povrijedi bit (supstanca) i predmeti koji nemaju građevinskog dijela ili nisu ugrađeni u podlogu.

(2) Pod predmetima iz stavka 1. ovoga članka, smatraju se naročito:

1. reklamni i oglasni predmeti (transparent, reklamna zastava, reklamni naziv, reklamni pano, reklamni logo, reklamna tenda, reklamni ormarić, reklamna vitrina, reklamni uređaj, reklamni stup, reklamna ograda, reklama na zaštitnoj ogradi gradilišta, reklama na zaštitnom platnu građevinske skele, oglasni pano, oglasni stup i oglasni ormarić) i drugi slični predmeti
2. privremeni objekti (kiosk, montažni objekt, pokretna naprava, ugostiteljska terasa, štand, ograda) i drugi slični predmeti
3. predmeti za prikupljanje otpada, kontejner za smještaj uređaja infrastrukture, mjerna postaja i javne sanitarije i drugi slični predmeti
4. objekti i predmeti na stajalištu javnog prijevoza i drugi slični predmeti
5. oprema dječjeg igrališta i drugi slični predmeti
6. spomenik, spomen-ploča, skulptura i drugi slični predmeti.

(3) Vlasnici odnosno korisnici predmeta iz stavka 2. ovoga članka dužni su iste održavati urednima, čistima te u stanju funkcionalne sposobnosti.

**II. UREĐENJE NASELJA**

**Članak 6.**

Pod uređenjem naselja, u smislu ove Odluke, razumijeva se:

* uređenje vanjskih dijelova zgrada, okućnica, dvorišta zgrada i ograda u vlasništvu fizičkih ili pravnih osoba u dijelu koji je vidljiv sa površina javne namjene,
* određivanje uvjeta za postavljanje tendi, reklama i drugih reklamnih predmeta, plakata, spomen-ploča na građevinama i druge urbane opreme te klimatizacijskih uređaja, dimovodnih, zajedničkih antenskih sustava i drugih uređaja na zgradama koji se prema posebnim propisima grade bez građevinske dozvole i glavnog projekta.

 **Članak 7.**

Uvjeti i način korištenja i privremenog korištenja površina javne namjene i nekretnina u vlasništvu Općine za postavljanje predmeta iz članka 5. stavka 2. ove Odluke te za postavljanje predmeta, opreme i uređaja iz članka 6. stavka 1. podstavka 2. ove Odluke određeni su općim aktom Općine kojim se uređuje davanje na korištenje javnih površina i drugih nekretnina, privremenih objekata te reklamnih i oglasnih predmeta u vlasništvu Općine.

**Članak 8.**

Uvjeti i postupak za postavljanje i oblikovanje predmeta iz članka 5. stavka 2. ove Odluke te predmeta, opreme i uređaja iz članka 6. stavka 1. podstavka 2. ove Odluke na području Općine određeni su općim aktom Općine kojim se određuju uvjeti za postavljanje predmeta i privremenih objekata.

**Članak 9.**

(1) Imena ulica, trgova, parkova, stuba, prolaza i sl. određuje Općinsko vijeće Općine Viškovo (u daljnjem tekstu: Općinsko vijeće).

(2) Ime iz stavka 1. ovoga članka mora biti vidljivo označeno pločom.

(3) Natpisna ploča mora biti postavljena u suglasju s propisom kojim se uređuje način označavanja imena naselja, ulica i trgova.

(4) Svaka zgrada mora biti obilježena kućnim brojem.

(5) Natpisne ploče nabavlja Općina i snosi troškove nabave, postavljanja i održavanja natpisnih ploča.

(6) Pločicu s brojem zgrade nabavlja, postavlja i održava vlasnik, odnosno suvlasnik stambenog i poslovnog objekta o svome trošku.

(7) Vlasnik, odnosno suvlasnik stambenog i poslovnog objekta dužan je pločicu s brojem zgrade održavati i čistiti.

**Članak 10.**

(1) Vanjski dijelovi zgrade (pročelje, balkon, terasa, lođa, ulazna vrata, prozori, prozorski otvori, žljebovi i drugi vanjski uređaji i oprema) moraju biti uredni i čisti.

(2) Posuda s cvijećem izvan gabarita zgrade mora biti postavljena i osigurana na način da se spriječi pad posude te izlijevanje vode na prolaznike kod zalijevanja cvijeća.

(3) Vanjski uređaji i oprema izvan gabarita zgrade moraju biti postavljeni tako da ne ometaju pješački promet i smanjuju preglednost u cestovnom prometu.

**Članak 11.**

Po vanjskim dijelovima zgrada i objekata zabranjeno je šarati, crtati ili ih na drugi način prljati ili nagrđivati.

**Članak 12.**

(1) Vlasnik i korisnik stambene zgrade, poslovnog prostora i građevinskog zemljišta, dužan je održavati okućnicu odnosno okoliš zgrade, poslovnog prostora i građevinskog zemljišta, uključujući i ogradu prema površini javne namjene, koja ne smije ometati korištenje javno prometne površine.

(2) Okućnica odnosno okoliš iz stavka 1. ovoga članka mora biti uređena, održavana i redovito košena.

(3) Na nekretninama koje su vidljive s površine javne namjene nije dozvoljeno uskladištenje niti odlaganje građevinskog i drugog krupnog otpada te raznog materijala (drva za ogrjev, ugljen, otpadno drvo, željezo, lim, otpadna vozila i slično).

(4) Vlasnik odnosno korisnik nekretnine iz stavka 1. ovoga članka, dužan je podrezivati zelenilo zasađeno u dvorištu koje svojim granama prelazi na javno prometnu površinu kako se ne bi ometao nesmetan prolaz pješaka i vozila, preglednost prometne signalizacije, javna rasvjeta, te se mora osigurati udaljenost grana od nadzemnih vodova od minimalno 2m.

**Članak 13.**

(1) Vrt, voćnjak i druga slična površina ispred zgrade mora se ograditi.

(2) Ograda prema površini javne namjene mora biti izgrađena tako da se uklapa u okolni izgled dijela naselja, te da je izvedena sukladno odredbama prostornog plana.

**Članak 14.**

(1) Predmeti iz članka 5. stavka 2. ove Odluke moraju materijalnom obradom i oblikovanjem zadovoljavati kriterije tehničkih i tehnoloških standarda i biti estetski oblikovani te predstavljeni u skladu s izgledom okoline ili zgrade. Također, moraju biti izrađeni u skladu sa posebnim propisima, te zadovoljavati sve tehničke uvjete i norme.

(2) Predmeti iz stavka 1. ovoga članka moraju se održavati čistim, urednim i ispravnim, a dotrajale predmete treba obnoviti, zamijeniti ili ukloniti.

(3) Troškove održavanja, čišćenja, zamjene i uklanjanja ovih predmeta snosi njihov vlasnik odnosno korisnik.

**Članak 15.**

(1) Izlozi u poslovnim prostorima na području Općine Viškovo trebaju biti uredni i čisti, osvijetljeni i primjereno dekorirani.

(2) Izlog u smislu stavka 1. ovoga članka čini zastakljeni otvor u zidovima zgrade i izložbeni ormarići koji služe javnom izlaganju robe ili koji služe za ugostiteljstvo, banku, agenciju, uredski prostor, obrtničku radnju ili drugu djelatnost.

(3) Za dane blagdana i općinskih manifestacija izlozi mogu biti prigodno dekorirani.

**Članak 16.**

Ako se ploča sa nazivom tvrtke ili obrta ističe na pročelju zgrade, tvrtka mora biti napisana čitljivo na ploči koja je tehnički i estetski oblikovana i uredna.

**Članak 17.**

(1) Zastave, prigodni natpisi ili ukrasi koji se postavljaju na zgradu ili na drugo namjenski za to određeno mjesto moraju biti uredni i čisti te se moraju ukloniti u roku od 24 sata nakon prestanka prigode radi koje su postavljeni.

(2) Na području Općine za prigoda i državnih praznika prigodno se postavljaju zastave sukladno posebnoj Odluci.

**Članak 18.**

(1) Površine javne namjene, a koje se nalaze unutar naselja, sukladno posebnim propisima moraju imati javnu rasvjetu.

(2) Javna rasvjeta mora biti izvedena u skladu sa suvremenom svjetlosnom tehnikom, uzimajući u obzir značaj pojedinih dijelova Općine i pojedinih površina javne namjene, prometa i potreba građana.

**Članak 19.**

(1) Pravna ili fizička osoba koja obavlja djelatnost održavanja javne rasvjete dužna je održavati objekte i uređaje javne rasvjete u stanju funkcionalne sposobnosti.

(2) Javna rasvjeta u pravilu svijetli cijele noći (u ljetnom razdoblju od 21,00 do 5,00 sati idućeg dana, a u zimskom razdoblju od 17,00 do 6,00 sati idućeg dana).

(3) Na području Općine dozvoljeno je reguliranje i upravljanje javnom rasvjetom poštujući pri tome načela ekonomičnosti, a u skladu sa posebnim propisima.

**Članak 20.**

Korištenje uređaja javne rasvjete za postavljanje predmeta čija je svrha isticanje reklamnih poruka moguće je samo na temelju odobrenja nadležnog upravnog tijela, odnosno na temelju odredbi Odluke Općine kojim se određuju uvjeti za postavljanje predmeta i privremenih objekata te posebnih propisa.

**Članak 21.**

Oštećivanje rasvjetnih tijela i uređaja javne rasvjete kažnjivo je prema odredbama ove Odluke.

**Članak 22.**

(1) Pravne ili fizičke osobe koje obavljaju komunalnu djelatnost kojom se osigurava održavanje komunalne infrastrukture, dužne su održavati u stanju funkcionalne sposobnosti klupe, košarice za otpad, opremu dječjih igrališta, javne satove, stajališta javnog gradskog prijevoza, fontane, vodoskoke, spomenike i skulpture, orijentacijske planove općine i druge slične predmete ili objekte koji predstavljaju urbanu opremu.

(2) Urbanu opremu iz stavka 1. ovoga članka nije dozvoljeno uništavati, oštećivati te po njoj šarati ili je na drugi način prljati ili nagrđivati.

**Članak 23.**

(1) Na javnim površinama, te važnijim trgovima i križanjima mogu se postaviti javni satovi.

(2) Javne satove postavlja i održava nadležno upravno tijelo sukladno članku 22. ove Odluke.

**Članak 24.**

(1) Javni nužnici izgrađuju se na površinama javne namjene na kojima se okuplja ili zadržava veći broj građana.

(2) Uz odobrenje nadležnog upravnog tijela, na javnoj površini dozvoljeno je postaviti kemijski WC.

(3) Javni nužnici moraju ispunjavati odgovarajuće higijenske i tehničke uvjete i mora ih se održavati u stanju funkcionalne sposobnosti.

**Članak 25.**

Protupožarne hidrante i hidrante za pranje i zalijevanje površina javne namjene vlasnik je dužan održavati u stanju funkcionalne sposobnosti.

**Članak 26.**

(1) Stajališta javnog prijevoza moraju, u pravilu, biti natkrivena i opremljena klupama.

(2) Stajališta javnog prijevoza moraju se održavati urednim i ispravnim, a svako oštećenje tog prostora mora biti u najkraćem roku uklonjeno.

(3) Na stajalištima javnog gradskog prijevoza se obavezno ističe vozni red, a prema potrebi postavljaju košarice za otpad.

**Članak 27.**

Javna zelena površina mora se redovito održavati, tako da svojim izgledom uljepšava naselje i služi svrsi za koju je namijenjena.

**Članak 28.**

Pod održavanjem javne zelene površine smatra se posebice:

* obnova biljnog materijala,
* podrezivanje stabala i grmlja,
* okopavanje i pljevenje grmlja i živice,
* košnja trave,
* gnojenje i folijarno prihranjivanje biljnog materijala koje raste u nepovoljnim uvjetima (drvoredi i slično),
* uklanjanje otpalog granja, lišća i drugih otpadaka,
* održavanje posuda s ukrasnim biljem u urednom i ispravnom stanju,
* preventivno djelovanje na sprječavanju biljnih bolesti, uništavanje tih biljnih štetnika te kontinuirano provođenje zaštite zelenila,
* održavanje pješačkog puta i naprava na javnoj zelenoj površini (oprema) u urednom stanju (ličenje i popravci klupa, posuda, odnosno košarica za otpad, spremišta za alat, popločenja i slično),
* postavljanje zaštitne ograde od prikladnog materijala, odnosno živice na mjestima ugroženim od uništavanja,
* postavljanje ploča s upozorenjima za zaštitu javne zelene površine,
* obnavljanje, a po potrebi i rekonstrukcija zapuštene zelene površine,
* skidanje snijega s grana,
* uređenje i privođenje namjeni neuređene javne zelene površine.

**Članak 29.**

(1) U naseljenim područjima Općine Viškovo nije dozvoljeno je držati životinje – kopitare i papkare a perad se može držati prema odredbama ove Odluke.

(2) Pod kopitarima smatraju se konji, magarci, mazge i mule i dr.

(3) Pod papkarima smatraju se goveda, ovce, koze i svinje i dr.

(4) Pod peradi smatraju se kokoši, pure, guske, patke i druga domaća perad, pernata divljač i dr.

**Članak 30.**

(1) Domaće životinje-presad iz članka 29. dozvoljeno je držati na način:

* da se drže u prikladnim objektima
* da su svi objekti za smještaj životinja udaljeni od granice čestice minimalno 15m
* da imaju ograđen vanjski prostor unutar kojeg se mogu kretati
* da se ne nanosi nepotrebna smetnja okolnim stanarima ili narušava izgled naselja
* da se ne ugrožava kvaliteta života i zdravlje okolnim stanarima, te sustanarima u nekretnini vlasnika.

(2) Nadležno upravno tijelo može u povodu prijave ili po službenoj dužnosti zabraniti držanje životinja, ukoliko nisu zadovoljeni uvjeti iz stavka 1. ovog članka.

(3) Ukoliko nisu zadovoljeni uvjeti iz stavka 1. ovog članka komunalni redar će izdati rješenje o uklanjanju s rokom izvršenja.

**Članak 31.**

Uvjeti i način držanja kućnih ljubimaca, način kontrole njihovog razmnožavanja te način postupanja s napuštenim i izgubljenim životinjama propisani su općim aktom Općine kojim se određuju uvjeti i način držanja kućnih ljubimaca te način postupanja s napuštenim i izgubljenim životinjama.

**III. NAČIN UREĐENJA I KORIŠTENJA POVRŠINA JAVNE NAMJENE I ZEMLJIŠTA U VLASNIŠTVU OPĆINE ZA GOSPODARSKE I DRUGE SVRHE**

**Članak 32.**

(1) Predmeti iz članka 5. stavka 2. ove Odluke te predmeti, oprema i uređaji iz članka 6. stavka 1. podstavka 2. ove Odluke smiju se postavljati na površinu javne namjene i drugu nekretninu u vlasništvu Općine isključivo na temelju općeg akta Općine kojim se uređuje davanje na korištenje javnih površina i drugih nekretnina, privremenih objekata te reklamnih i oglasnih predmeta u vlasništvu Općine i općeg akta Općine kojim se određuju uvjeti za postavljanje predmeta i privremenih objekata.

(2) Predmeti iz članka 5. stavka 2. ove Odluke te predmeti, oprema i uređaji iz članka 6. stavka 1. podstavka 2. ove Odluke smiju se postavljati na nekretninu na području Općine Viškovo u vlasništvu fizičke i pravne osobe isključivo na temelju Odluke Općine kojim se propisuju uvjeti za postavljanje predmeta i privremenih objekata.

**Članak 33.**

(1) Na površini javne namjene dozvoljeno je postavljati posude s ukrasnim biljem po odobrenju nadležnog upravnog tijela.

(2) Vlasnik je obvezan posudu s ukrasnim biljem održavati, nadopunjavati, obnavljati i čistiti, u protivnom ju je obvezan ukloniti.

**Članak 34.**

(1) Unutar javne zelene površine dozvoljeno je postavljanje električnih, telefonskih, vodovodnih, kanalizacijskih i plinskih vodova, na temelju odobrenja nadležnog upravnog tijela, uz obvezu izvoditelja radova da uspostavi prvobitno stanje javne zelene površine.

(2) Ako izvoditelj radova ne uspostavi prijašnje stanje u određenom roku, to će učiniti nadležno upravno tijelo na teret izvoditelja radova.

(3) Na javnoj zelenoj površini smiju se postavljati okna podzemnih instalacija, a temelji stupa zračnih vodova ne smiju biti vidljivi. Okna podzemnih instalacija trebaju se arhitektonski i uklapati u okolni prostor te biti u ravnini sa istim.

**Članak 35.**

(1) Nije dozvoljeno iskrcavati, smještati i ukrcavati građevinski materijal, podizati skele i obavljati slične radove u građevinske svrhe na površini javne namjene bez odobrenja nadležnog upravnog tijela.

(2) Odobrenje iz stavka 1. ovoga članka obavezno sadrži uvjete pod kojima se mogu obavljati radovi i koristiti dijelovi površine javne namjene.

(3) Korisnik odobrenja dužan je u roku od 24 sata obavijestiti nadležno upravno tijelo o završetku radova.

(4) Korisnik odobrenja obvezan je površinu javne namjene vratiti u prvobitno stanje.

(5) Ako korisnik to ne učini, dovođenje površine javne namjene u prvobitno stanje obavit će nadležno upravno tijelo na teret korisnika.

**Članak 36.**

(1) Za iskrcaj ogrjeva te za piljenje i cijepanje drva prvenstveno se koristi vlastito zemljište.

(2) Privremeno se, za iskrcaj drva, može koristiti površina javne namjene na način da se ista ne oštećuje i da se ne ometa promet. Iskrcana drva moraju se složiti okomito na rub kolnika, tako da se ne ruše.

(3) Drva se moraju ukloniti najkasnije u roku od tri dana, a površina javne namjene mora se očistiti od piljevine i drugih otpadaka.

**Članak 37.**

(1) Ukrcaj i iskrcaj robe se prvenstveno obavlja na površinama koje nisu površine javne namjene.

(2) U opravdanim slučajevima, ukrcaj i iskrcaj robe može se privremeno obaviti i površini javne namjene pod uvjetom da se ista ne oštećuje.

(3) U slučaju iz stavka 2. ovoga članka, roba se mora složiti tako da ne ometa promet i mora se odmah ukloniti.

**Članak 38.**

Ako se na površini javne namjene održava javna priredba ili skup, organizator javne priredbe ili skupa dužan je u roku od 24 sata po završetku javne priredbe odnosno skupa očistiti površinu javne namjene i prilaz istoj.

**Članak 39.**

(1) Lokacije za prodaju na otvorenim prostorima (tržnice na malo, tržnice na veliko, prigodne prodaje, sajmovi, izložbe i sl.) kojima upravlja Općina određuje Općinski načelnik sukladno propisima.

 (2) Pravne i fizičke osobe mogu obavljati prodaju proizvoda na otvorenim prostorima u skladu s propisima kojima se uređuje obavljanje djelatnosti trgovine i ugostiteljstva te zakonom kojim se uređuje komunalno gospodarstvo.

(3) Na otvorenim prostorima kojima upravlja Općina nije dozvoljena prodaja čije je obavljanje zabranjeno na temelju rješenja nadležnog inspektora.

**Članak 40.**

Odredbe ove Odluke u dijelu kojim se propisuje komunalni red i mjere za njegovo provođenje na površinama javne namjene na odgovarajući se način primjenjuju i na zemljišta u vlasništvu Općine za gospodarske i druge svrhe.

**IV. UVJETI KORIŠTENJA JAVNIH PARKIRALIŠTA, NERAZVRSTANIH CESTA I DRUGIH POVRŠINA JAVNE NAMJENE ZA PARKIRANJE VOZILA**

**Članak 41.**

(1) Javnim parkiralištem, u smislu ove Odluke, smatra se dio javno prometne površine namijenjen isključivo za parkiranje vozila i građevinski objekt namijenjen za parkiranje vozila (u daljnjem tekstu: javno parkiralište).

 (2) Uvjeti korištenja javnih parkirališta uređuju se sukladno zakonu kojim se uređuje komunalno gospodarstvo, te posebnom Odlukom kojom se uređuje promet u mirovanju na području Općine.

**Članak 42.**

 Uvjeti korištenja nerazvrstanih cesta na području Općine Viškovo uređuju se sukladno zakonu kojim se uređuju ceste te posebnom Odlukom Općine kojom se uređuju nerazvrstane ceste.

**Članak 43.**

 Odredbe ove Odluke u dijelu kojim se propisuje komunalni red i mjere za njegovo provođenje na odgovarajući se način primjenjuju na javna parkirališta, nerazvrstane ceste i druge površine javne namjene za parkiranje vozila.

**V. ODRŽAVANJE ČISTOĆE I ČUVANJE POVRŠINA JAVNE NAMJENE**

**Članak 44.**

Pod održavanjem čistoće i čuvanjem površina javne namjene, u smislu ove Odluke, smatra se:

* čišćenje površina javne namjene,
* određivanje mjera za čuvanje površina javne namjene.

**Članak 45.**

(1) Održavanje čistoće površina javne namjene osigurava Općina.

(2) Čišćenje površina javne namjene obavlja Komunalno društvo Viškovo d.o.o. temeljem Operativnog programa održavanja čistoće površina javne namjene kojeg predlaže Komunalno društvo Viškovo d.o.o., a odobrava nadležno upravno tijelo.

(3) Operativnim programom iz stavka 2. ovoga članka utvrđuje se opseg, vrijeme, tehnologija, intenzitet i ostali uvjeti čišćenja površina javne namjene.

**Članak 46.**

(1) Standard održavanja čistoće površina javne namjene određuje nadležno upravno tijelo.

(2) Izvanredno čišćenje površine javne namjene odredit će se kada zbog vremenskih nepogoda ili sličnih događaja površine javne namjene budu prekomjerno onečišćene te kada ih je iz drugih razloga potrebno izvanredno očistiti.

**Članak 47.**

Redovito i izvanredno čišćenje javnih parkirališta za čije se korištenje plaća naknada osigurava pravna ili fizička osoba koja upravlja javnim parkiralištem.

**Članak 48.**

(1) Na površinama javne namjene postavljaju se košarice za otpad.

(2) Zabranjeno je postavljanje košarica za otpad na stup na kojem se nalazi prometni znak, uređaj javne rasvjete, stup za isticanje zastave, drveće te na drugim mjestima na kojima nagrđuju izgled okoliša ili ometaju promet.

(3) Postavljene košarice za otpad ne smiju se uništavati ili oštećivati.

**Članak 49.**

Pravna ili fizička osoba koja obavlja djelatnost u objektu uz površinu javne namjene dužna je svakodnevno čistiti dio površine javne namjene koji se onečišćuje obavljanjem njene djelatnosti.

**Članak 50.**

Na površini javne namjene nije dozvoljeno:

* odlagati građevinski materijal te građevinski i drugi krupni otpad bez odobrenja nadležnog upravnog tijela,
* izlagati slike, knjige, rabljene stvari, cvijeće, poljoprivredne i druge proizvode bez odobrenja nadležnog upravnog tijela,
* postavljati glazbene uređaje, uređaje za reprodukciju zvuka te uređaje za razglas i pojačanje zvuka bez odobrenja upravnog tijela,
* postavljati predmete, naprave ili strojeve,
* koristiti dječje igralište i sprave za igru djece protivno njihovoj namjeni,
* popravljati motorna vozila (osim u opravdanim slučajevima) te obavljati druge obrtničke radove,
* prati osobe, životinje i motorna vozila ili ostale predmete na uređajima i objektima za javnu vodoopskrbu,
* izlijevati otpadne tekućine bilo koje vrste,
* pljuvati i obavljati nuždu,
* bacati reklamne letke bez odobrenja nadležnog upravnog tijela,
* paliti otpad,
* obavljati bilo kakve radnje kojima se onečišćuje ili oštećuje površina javne namjene.

**Članak 51.**

(1) Postavljanje plakata, oglasa i promidžbenog materijala dozvoljeno je samo na površinama i predmetima predviđenim za tu svrhu.

(2) Zabranjeno je lijepiti i postavljati plakate, oglase i promidžbeni materijal na stablima, potpornim zidovima i stupovima, pročeljima zgrada, telefonskim govornicama, čekaonicama javnog gradskog prijevoza, semaforima, automobilima parkiranim na površinama javne namjene, posudama za odlaganje otpada, ogradama, stupovima javne rasvjete, elektroenergetskim stupovima, prometnim znakovima i drugim sličnim mjestima.

(3) Zabranjeno je neovlašteno postavljati plakate, oglase i promidžbeni materijal na nekretninama u vlasništvu Općine određenim općim aktom Općine kojim se uređuje davanje na korištenje javnih površina i drugih nekretnina, privremenih objekata te reklamnih i oglasnih predmeta u vlasništvu Općine.

(4) Pravna ili fizička osoba koja postavi ili naruči postavljanje plakata, oglasa i promidžbenog materijala na nedozvoljenim mjestima kaznit će se prema odredbama ove Odluke.

**Članak 52.**

(1) Na površini javne namjene nije dozvoljeno ostavljati motorna i druga vozila u nevoznom stanju (bez registarskih oznaka ili neregistrirana), plovila te razne uređaje i njihove dijelove.

(2) Komunalni redar će na zatečenim motornim i druga vozilima u nevoznom stanju (bez registarskih oznaka ili neregistrirana), plovilima te raznim uređajima i njihovim dijelovima ostaviti upozorenje, nakon čega je vlasnik vozila dužan u roku od 3 dana ukloniti vozilo sa površine javne namjene.

**Članak 53.**

Radi zaštite javne zelene površine, nije dozvoljeno:

* rezati i skidati grane i vrhove s ukrasnog drveća i grmlja,
* guliti koru stabala, zasijecati, zarezivati, savijati, trgati, zabadati noževe, zabijati čavle, stavljati plakate i sl., bušiti, gaziti te na drugi način oštećivati drveće, grmlje i živicu,
* penjati se po drveću,
* neovlašteno skidati plodove s drveća i grmlja, trgati i brati cvijeće, vaditi cvjetne i travnate busenove te kidati grane s grmlja i drveća,
* neovlašteno sakupljati i odnositi suho granje, kore ili listnice,
* gaziti, hodati, igrati se i ležati po uređenom travnjaku,
* kopati i odnositi zemlju, humus i bilje,
* bacati otpad, piljevinu, pepeo, drozgu, odrezano šiblje i grane,
* dovoditi i puštati životinje,
* oštećivati, prljati, zagađivati i onesposobljavati opremu postavljenu na javnoj zelenoj površini,
* puštati otpadne vode, kiseline, motorna ulja i slično,
* na bilo koji način zagađivati javnu zelenu površinu,
* voziti se biciklom, motorom, automobilom, gurati biciklu ili slično vozilo, kolica za teret (osim ako se takva vozila kreću u svrhu održavanja javne zelene površine) te parkirati na javnoj zelenoj površini,
* ložiti vatru i potpaljivati stabla,
* poduzimati zahvate koji mogu izazvati stvaranje popuzina (klizišta) na području koje nije utvrđeno posebnim propisima kao erozivno područje,
* prati vozila,
* hvatati i uznemiravati ptice i ostale životinje.

**Članak 54.**

(1) Ako investitor ili izvoditelj građevinskih radova prilikom izgradnje novih i rekonstrukcije postojećih objekata te postavljanja naprave, uređaja i instalacija, uništi ili ošteti postojeću zelenu površinu, obvezan je nadoknaditi puni iznos troškova za vraćanje oštećene i uništene zelene površine u prvobitno stanje.

(2) Otklanjanje svih oštećenja i ponovno uređenje zelene površine obavlja nadležno upravno tijelo na teret osobe iz stavka 1. ovoga članka.

**Članak 55.**

Osoba koja namjerno ili iz nepažnje počini štetu na javnoj zelenoj površini obvezna je počinjenu štetu nadoknaditi.

**Članak 56.**

Na javnoj zelenoj površini namijenjenoj široj upotrebi na vidnom mjestu može biti istaknuta ploča koja sadrži odredbe o održavanju reda, čistoće, zaštite i ostalom.

**Članak 57.**

(1) Na svim površinama javne namjene zabranjeno je konzumiranje alkoholnih pića.

(2) Iznimno od odredbe stavka 1. ovoga članka, kada se površine javne namjene koriste temeljem odobrenja nadležnog upravnog tijela sukladno općem aktu kojim se uređuje davanje na korištenje javnih površina i drugih nekretnina, privremenih objekata te reklamnih i oglasnih predmeta u vlasništvu Općine, konzumiranje alkoholnih pića na tim javnim površinama je dopušteno.

**VI. PRIKUPLJANJE, ODVOZ I POSTUPANJE SA PRIKUPLJENIM KOMUNALNIM OTPADOM**

**Članak 58.**

Pod komunalnim otpadom, u smislu ove Odluke, razumijeva se miješani komunalni otpad, biorazgradivi komunalni otpad te krupni (glomazni) otpad koji nastaje u kućanstvu (kućanski aparati, pokućstvo, sanitarni uređaji i slično).

**Članak 59.**

Na području Općine javnu uslugu prikupljanja komunalnog otpada pruža Komunalno društvo Čistoća d.o.o. sukladno zakonu kojim se uređuje održivo gospodarenje otpadom, podzakonskom aktu kojim se uređuje gospodarenje komunalnim otpadom, općem aktu Općine kojim se uređuje način pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području Općine Viškovo te općem aktu Općine o dodjeli obavljanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području Općine Viškovo.

**Članak 60.**

(1) Korisnik javne usluge prikupljanja komunalnog otpada (u daljnjem tekstu: Korisnik) je pravna ili fizička osoba koja je vlasnik nekretnine, odnosno posebnog dijela nekretnine i korisnik nekretnine, odnosno posebnog dijela nekretnine kada je vlasnik nekretnine, odnosno posebnog dijela nekretnine obvezu plaćanja ugovorom prenio na korisnika i o tome obavijestio Komunalno društvo Čistoća d.o.o.

(2) Korisnik je obvezan:

* koristiti javnu uslugu prikupljanja komunalnog otpada i predati komunalni otpad Komunalnom društvu Čistoća d.o.o. na području na kojem se nalazi nekretnina Korisnika,
* osigurati o svome trošku propisni smještaj spremnika za komunalni otpad,
* odlagati komunalni otpad isključivo u odgovarajuće spremnike za otpad, na za to predviđena mjesta, sukladno vrsti otpada i namjeni spremnika, poštujući pritom pravila o odvojenom prikupljanju različite vrste komunalnog otpada te pravila sustava prikupljanja komunalnog otpada iz općeg akta Općine kojim se uređuje način pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području Općine Viškovo,
* iz komunalnog otpada izdvojiti papir, staklo, plastiku, metal i drugi korisni otpad (u daljnjem tekstu: reciklabilni otpad),
* predavati reciklabilni otpad, problematični otpad i krupni (glomazni) otpad odvojeno od ostalog komunalnog otpada te u svemu postupati s komunalnim otpadom na način određen zakonom kojim se uređuje održivo gospodarenje otpadom, podzakonskim aktu kojim se uređuje gospodarenje komunalnim otpadom i općim aktom Općine kojim se uređuje način pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području Općine Viškovo te ovom Odlukom.

**Članak 61.**

Komunalno društvo Čistoća d.o.o. je obvezna:

* pružati javnu uslugu prikupljanja komunalnog otpada u skladu s utvrđenim rasporedom te primjenjivim standardima propisanim za obavljanje djelatnosti,
* upoznati Korisnike sa Programom odvoza otpada,
* osigurati Korisniku odgovarajući spremnik za komunalni otpad (u daljnjem tekstu: spremnik),
* označiti spremnik oznakom,
* preuzeti sadržaj spremnika od Korisnika,
* redovito odvoziti komunalni otpad na način utvrđen Programom odvoza otpada,
* odgovarati za sigurnost, redovitost i kvalitetu javne usluge prikupljanja komunalnog otpada,
* prilikom pružanja javne usluge prikupljanja komunalnog otpada poduzimati mjere zaštite površina javne namjene, higijenske i sanitarne mjere te pridržavati se propisa o održivom gospodarenju otpadom i zaštiti okoliša te u svemu postupati s komunalnom otpadom u skladu sa zakonom kojim se uređuje održivo gospodarenje otpadom, podzakonskim aktom kojim se uređuje gospodarenje komunalnim otpadom te općim aktom Općine kojim se uređuje način pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području Općine Viškovo te ovom Odlukom.

**Članak 62.**

(1) Spremnici se moraju postaviti i označiti u svemu sukladno općem aktu Općine kojim se uređuje način pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području Općine Viškovo.

(2) Spremnici se postavljaju na površinama javne namjene sukladno Planu rasporeda spremnika kojeg donosi nadležno upravno tijelo.

(3) Spremnici na površini javne namjene moraju se smjestiti tako da ne ugrožavaju sigurnost prometa, da su na strminama osigurani od pomicanja i da su dostupni specijalnom vozilu za odvoz otpada.

**Članak 63.**

(1) U spremnike za miješani komunalni otpad zabranjeno je odlagati otpadni papir, metal, plastiku, staklo, tekstil, problematični otpad, krupni (glomazni) otpad i zeleni otpad.

(2) U spremnike za miješani komunalni otpad zabranjeno je odlagati opasni i tehnološki otpad, otpadni građevinski materijal, otpad iz klaonica, ugostiteljskih objekata, mesnica, ribarnica, leševe životinja, akumulatore, autogume, električne baterije, granje, otpad iz vrta, žar te tekuće i polutekuće tvari.

(3) Korisniku koji je pravna ili fizička osoba - obrtnik zabranjeno je odlagati ambalažni otpad u i pored spremnika.

(4) Nije dozvoljeno odlagati otpad izvan spremnika ili u količinama koje premašuju volumen dodijeljenog spremnika.

**Članak 64.**

Zabranjeno je oštećivati spremnike, po njima crtati i/ili pisati te ih premještati s obilježenog mjesta.

**Članak 65.**

Nije dozvoljeno parkiranje vozila na način da se onemogućuje pristup specijalnom vozilu za odvoz otpada ili onemogućuje odvoz otpada na drugi način.

**VII. UKLANJANJE SNIJEGA I LEDA**

**Članak 66.**

Uklanjanje snijega i leda s površine javne namjene obavlja trgovačko društvo u čijoj su nadležnosti poslovi održavanja te površine javne namjene, izuzev s površina javne namjene za koje je ovom Odlukom drugačije određeno.

**Članak 67.**

(1) Snijeg se s površine javne namjene počinje uklanjati kada napadne 5 cm, a ako pada duže vrijeme mora se uklanjati i više puta.

(2) Led se s površine javne namjene uklanja čim nastane.

**Članak 68.**

(1) Dio nogostupa koji se nalazi ispred stambenog ili poslovnog objekta dužan je čistiti od leda i snijega vlasnik ili korisnik tog objekta, na način da se uklanjanjem ili posipanjem solju ili pijeskom osigura siguran i nesmetan prolaz pješaka.

(2) Uklanjanje snijega i leda s prometnih terminala, javnih parkirališta na kojima se plaća naknada, tržnica na malo, pješačkih staza i drugih pješačkih površina na groblju i auto taxi stajališta, obveza je pravnih i fizičkih osoba koje koriste taj prostor za obavljanje djelatnosti.

(3) O uklanjanju snijega i leda s nogostupa uz privremeni objekt dužan je brinuti se vlasnik odnosno korisnik privremenog objekta.

(4) Pravna ili fizička osoba koja obavlja uklanjanje snijega i leda s površine javne namjene dužna je osigurati da se materijal kojim je posipana površina javne namjene ukloni po završetku zimske sezone.

**VIII. UKLANJANJE PROTUPRAVNO POSTAVLJENIH PREDMETA**

**Članak 69.**

(1) Predmeti, oprema i uređaji, motorna i druga vozila u nevoznom stanju (bez registarskih oznaka ili neregistrirana), plovila te razni uređaje i njihovi dijelovi postavljeni suprotno odredbama ove Odluke smatraju se protupravno postavljenim.

(2) Komunalni redar rješenjem sa rokom izvršenja će naložiti uklanjanje predmeta, uređaja i opreme, motornih i druga vozila u nevoznom stanju (bez registarskih oznaka ili neregistrirana), plovila te raznih uređaje i njihovih dijelovi iz stavka 1. ovoga članka, osim predmeta, uređaja i opreme za čije je uklanjanje propisana nadležnost drugog tijela.

(3) Predmeti, oprema i uređaji, motorna i druga vozila u nevoznom stanju (bez registarskih oznaka ili neregistrirana), plovila te razni uređaje i njihovi dijelovi uklonjeni temeljem rješenja čuvaju se na za to predviđenom skladištu 15 dana, nakon čega se smatraju otpadom i propisno zbrinjavaju.

**IX. MJERE ZA PROVOĐENJE KOMUNALNOG REDA**

**Članak 70.**

(1) Nadzor nad provedbom ove Odluke provodi nadležno upravno tijelo putem komunalnog redara.

(2) Komunalni redari poslove nadzora obavljaju sukladno zakonu kojim se uređuje komunalno gospodarstvo, posebnim propisima i ovoj Odluci.

(3) Komunalni redar u obavljanju službene dužnosti nosi službenu odoru i ima službenu iskaznicu.

(4) Izgled službene odore te izgled i sadržaj službene iskaznice komunalnog redara propisuje Općinsko vijeće.

**Članak 71.**

U provedbi nadzora nad ovom Odlukom komunalni redar ovlašten je:

* zatražiti i pregledati isprave (osobna iskaznica, putovnica, izvod iz sudskog registra i slično) na temelju kojih se može utvrditi identitet stranke odnosno zakonskog zastupnika stranke, kao i drugih osoba nazočnih prilikom nadzora,
* uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi kao i od drugih osoba nazočnih prilikom nadzora,
* zatražiti pisanim putem od stranke točne i potpune podatke i dokumentaciju potrebnu u nadzoru,
* prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i slično),
* obavljati i druge radnje u svrhu provedbe nadzora,
* rješenjem ili na drugi propisani način narediti fizičkim i pravnim osobama mjere za održavanje komunalnog reda propisane ovom Odlukom odnosno druge mjere propisane zakonom,
* predložiti izdavanje obveznog prekršajnog naloga,
* naplatiti novčanu kaznu na mjestu počinjenja prekršaja od počinitelja.

**Članak 72.**

(1) Javnopravno tijelo te fizička i pravna osoba dužni su komunalnom redaru omogućiti nesmetano obavljanje nadzora, a poglavito pristup do prostorija objekta, naprava i uređaja, dati osobne podatke te pružiti druga potrebna obavještenja o predmetu uredovanja.

(2) Nadležno upravno tijelo je ovlašteno zatražiti pomoć policije ako se prilikom izvršenja rješenja pruži otpor ili se otpor osnovano očekuje.

**X. KAZNENE ODREDBE**

**Članak 73.**

 (1) Novčanom kaznom u iznosu od 10.000,00 kuna kaznit će se za prekršaj pravna osoba koja obavlja komunalnu djelatnost ako:

1. ne održava objekte i uređaje javne rasvjete u stanju funkcionalne sposobnosti (članak 19. stavak 1. Odluke),
2. ne održava u stanju funkcionalne sposobnosti klupe, košarice za otpad, opremu dječjih igrališta, javne satove, stajališta javnog prijevoza, fontane, vodoskoke, spomenike i skulpture, orijentacijske planove i druge slične predmete ili objekte koji predstavljaju urbanu opremu (članak 22. stavak 1. Odluke),
3. ne održava javne nužnike u odgovarajućim higijensko- tehničkim uvjetima i stanju funkcionalne sposobnosti (članak 24. stavak 3. Odluke),
4. ne održava redovito javne zelene površine sukladno članku 27. ove Odluke (članak 28. Odluke),
5. ne čisti površine javne namjene sukladno Operativnom programu održavanja čistoće površina javne namjene (članak 45. stavak 3. Odluke),
6. ne osigura Korisniku odgovarajući spremnik i ne označi ga oznakom

 (članak 61. stavak 1. podstavci 3. i 4. Odluke),

1. ne odvozi redovito komunalni otpad na način utvrđen Programom odvoza otpada (članak 61. stavak 1. podstavak 6. Odluke),
2. prilikom pružanja javne usluge prikupljanja komunalnog otpada ne poduzima mjere zaštite površina javne namjene, higijenske i sanitarne mjere te se ne pridržava propisa o održivom gospodarenju otpadom i zaštiti okoliša (članak 61. stavak 1. podstavak 8. Odluke),
3. spremnike smjesti izvan odobrenih mjesta (članak 62. stavak 2. Odluke),
4. snijeg i led ne ukloni s površine javne namjene ili ga nepravovremeno ukloni (članak 67. stavci 1. i 2. Odluke),
5. ne ukloni materijal kojim je posipana zaleđena površina javne namjene (članak 68. stavak 4. Odluke).

(2) Novčanom kaznom u iznosu od 2.000,00 kuna kaznit će se i odgovorna osoba u pravnoj osobi koja učini prekršaj iz stavka 1. ovoga članka.

(3) Novčanom kaznom u iznosu od 5.000,00 kuna kaznit će se fizička osoba obrtnik i osoba koja obavlja drugu samostalnu djelatnost koja učini prekršaj iz stavka 1. ovoga članka.

(4) Novčanom kaznom u iznosu od 1.000,00 kuna kaznit će se fizička osoba koja učini prekršaj iz stavka 1. ovoga članka.

**Članak 74.**

(1) Novčanom kaznom u iznosu od 5.000,00 kuna kaznit će se za prekršaj pravna osoba ako:

1. crta, šara ili na drugi način prlja ili nagrđuje vanjske dijelove zgrade (članak 11. Odluke),
2. bez odobrenja koristi uređaje javne rasvjete za postavljanje predmeta čija je svrha isticanje reklamnih poruka (članak 20. Odluke),
3. ošteti rasvjetna tijela i uređaje javne rasvjete (članak 21. Odluke),
4. urbanu opremu iz članka 22. stavka 1. Odluke uništi, ošteti ili je uprlja ili nagrdi (članak 22. stavak 2. Odluke),
5. drži životinje protivno članku 29. i 30. Odluke,
6. predmete iz članka 5. stavka 2. Odluke ne postavi sukladno članku 32. Odluke,
7. predmete, opremu i uređaje iz članka 6. stavka 1. podstavka 2. ove Odluke ne postavi sukladno članku 32. Odluke,
8. bez odobrenja nadležnog upravnog tijela unutar javne zelene površine postavlja električne, telefonske, vodovodne, kanalizacijske i plinske vodove, odnosno ako ne uspostavi prvobitno stanje javne zelene površine u određenom roku (članak 34. stavci 1. i 2. Odluke),
9. bez odobrenja nadležnog upravnog tijela na površini javne namjene iskrcava, smješta i ukrcava građevinski materijal, podiže skele i obavlja slične radove u građevinske svrhe (članak 35. stavak 1. Odluke),
10. površinu javne namjene ne dovede u prvobitno stanje (članak 35. stavak 4. Odluke),
11. kao organizator javne priredbe ili skupa u roku od 24 sati po završetku javne priredbe, odnosno skupa ne očisti površinu javne namjene (članak 38. Odluke),
12. ne osigurava redovito i izvanredno čišćenje javnih parkirališta za čije se korištenje plaća naknada (članak 47. Odluke),
13. svakodnevno ne čisti dio površine javne namjene koji se onečišćuje obavljanjem djelatnosti u njenom objektu uz površinu javne namjene (članak 49. Odluke),
14. se ne pridržava odredbe članka 50. Odluke,
15. postavi ili naruči postavljanje plakata, oglasa i promidžbenog materijala na zabranjenim mjestima (članak 51. stavak 2. Odluke),
16. neovlašteno postavi ili naruči postavljanje plakata, oglasa i promidžbenog materijala na nekretninama u vlasništvu Općine određenim općim aktom kojim se propisuje davanje na korištenje javnih površina i drugih nekretnina, privremenih objekata te reklamnih i oglasnih predmeta (članak 51. stavak 3. Odluke),
17. na površini javne namjene ostavi motorno i drugo vozilo u nevoznom stanju (bez registarskih oznaka ili neregistrirano), plovila te razne uređaje i njihove dijelove (članak 52. Odluke),
18. se ne pridržava odredbe članka 53. Odluke,
19. odbije koristiti javnu uslugu prikupljanja komunalnog otpada i predati komunalni otpad Davatelju usluge na području na kojem se nalazi nekretnina Korisnika (članak 60. stavak 2. podstavak 1. Odluke),
20. s otpadom postupa suprotno odredbama članka 60. stavka 2. podstavaka 3. i 4. ove Odluke,
21. u spremnike za miješani komunalni otpad odlaže otpadni papir, metal, plastiku, staklo, tekstil, problematični otpad, krupni (glomazni) otpad i zeleni otpad (članak 63. stavak 1. Odluke*)*,
22. odlaže ambalažni otpad u spremnik ili pored spremnika (članak 63. stavak 3. Odluke),
23. odlaže otpad izvan spremnika (članak 63. stavak 4. Odluke).

(2) Novčanom kaznom u iznosu od 1.000,00 kuna kaznit će se i odgovorna osoba u pravnoj osobi koja učini prekršaj iz stavka 1. ovoga članka.

(3) Novčanom kaznom u iznosu od 5.000,00 kuna kaznit će se fizička osoba obrtnik i osoba koja obavlja drugu samostalnu djelatnost koja učini prekršaj iz stavka 1. ovoga članka.

(4) Novčanom kaznom u iznosu od 1.000,00 kuna kaznit će se fizička osoba koja učini prekršaj iz stavka 1. ovoga članka.

**Članak 75.**

(1) Novčanom kaznom u iznosu od 5.000,00 kuna kaznit će se za prekršaj pravna osoba ako:

1. predmete iz članka 5. stavka 2. ove Odluke ne održava urednima, čistima i u stanju funkcionalne sposobnosti (članak 5. stavak 3. Odluke),
2. vanjske uređaje i opremu izvan gabarita zgrade ne postavi tako da ne ometa pješački promet i preglednost u cestovnom prometu (članak 10. stavak 3. Odluke),
3. izlog u poslovnom prostoru ne održava urednim i čistim te ga ne osvijetli i primjereno dekorira (članak 15. stavak 1. Odluke),
4. postupi protivno članku 16. Odluke,
5. površinu javne namjene koristi za ukrcaj i iskrcaj robe suprotno odredbama članka 37. Odluke.

(2) Novčanom kaznom u iznosu od 3.000,00 kuna kaznit će se fizička osoba obrtnik i osoba koja obavlja drugu samostalnu djelatnost koja učini prekršaj iz stavka 1. ovoga članka.

(3) Novčanom kaznom u iznosu od 1.000,00 kuna kaznit će se fizička osoba koja učini prekršaj iz stavka 1. ovoga članka.

**Članak 76.**

(1) Novčanom kaznom u iznosu od 2.000,00 kuna kaznit će se za prekršaj pravna osoba ako:

1. ne obilježi zgradu kućnim brojem (članak 9. stavak 4. Odluke),
2. vanjske dijelove zgrade ne održava urednima i čistima (članak 10. stavak 1. Odluke),
3. posudu s cvijećem izvan gabarita zgrade ne osigura od pada i ne spriječi izlijevanje vode na prolaznike prilikom zalijevanja cvijeća (članak 10. stavak 2. Odluke),
4. ne održava i ne uređuje okućnicu stambene zgrade, odnosno okoliš poslovnog prostora i građevinsko zemljište te ogradu do površine javne namjene tako da ne ometa korištenje te površine (članak 12. stavci 1. i 2. Odluke),
5. na nekretninama vidljivim s površine javne namjene uskladištava i odlaže građevinski i drugi krupni otpad te razni materijal (drva, ugljen, otpadno drvo, željezo, lim i slično), (članak 12. stavak 3. Odluke),
6. ne podrezuje zelenilo na okućnici i građevinskom zemljištu koje svojim granama prelazi na javno prometnu površinu tako da ometa prolaz pješaka i vozila, preglednost prometa i prometne signalizacije i javne rasvjete (članak 12. stavak 4. Odluke),
7. vrt, voćnjak i drugu sličnu površinu ispred zgrade ne ogradi (članak 13. stavak 1. Odluke),
8. zastave, prigodne natpise i ukrase postavljene na zgradu i druga namjenska mjesta ne ukloni u roku od 24 sata nakon prestanka prigode radi koje su postavljeni (članak 17. Odluke),
9. na površinu javne namjene postavi posudu s ukrasnim biljem bez odobrenja nadležnog upravnog tijela (članak 33. stavak 1. Odluke),
10. ne održava i ne obnavlja posudu s ukrasnim biljem postavljenu uz odobrenje na površinu javne namjene (članak 33. stavak 2. Odluke),
11. ne obavijesti nadležno upravno tijelo o završetku radova u roku od 24 sata (članak 35. stavak 3. Odluke),
12. površinu javne namjene koristi za iskrcaj i smještaj drva i ogrjeva suprotno odredbama članka 36. Odluke,
13. oštećuje spremnike, po njima po njima crta i/ili piše ili ih premješta s obilježenog mjesta (članak 64. Odluke),
14. parkira vozilo na način da onemogućuje pristup specijalnom vozilu za odvoz otpada ili onemogući odvoz otpada na drugi način (članak 65. Odluke),
15. ne čisti snijeg i led sukladno odredbama članka 68. stavaka 1., 2. i 3. Odluke,
16. ne omogući komunalnom redaru nesmetano obavljanje nadzora (članak 72. stavak 1. Odluke).

(2) Novčanom kaznom u iznosu od 500,00 kuna kaznit će se i odgovorna osoba u pravnoj osobi koja učini prekršaj iz stavka 1. ovoga članka.

(3) Novčanom kaznom u iznosu od 1.000,00 kuna kaznit će se fizička osoba obrtnik i osoba koja obavlja drugu samostalnu djelatnost koja učini prekršaj iz stavka 1. ovoga članka.

(4) Novčanom kaznom u iznosu od 500,00 kuna kaznit će se fizička osoba koja učini prekršaj iz stavka 1. ovoga članka.

**Članak 77.**

Novčanom kaznom u iznosu od 500,00 kn kaznit će se za prekršaj fizička osoba ako na površinama javne namjene konzumira alkoholna pića (članak 57. stavak 1. Odluke).

**XI. PRIJELAZNE I ZAVRŠNE ODREDBE**

 **Članak 78.**

Postupci započeti do stupanja na snagu ove Odluke dovršit će se prema odredbama Odluke o komunalnom redu (Službene novine PGŽ br. 23/07, 30/07, 18/08, 4/12).

**Članak 79.**

Danom stupanja na snagu ove Odluke prestaje važiti Odluka o komunalnom redu („Službene novine Primorsko – goranske županije“ broj 23/07, 30/07, 18/08, 4/12).

**Članak 80.**

Ova Odluka stupa na snagu osmoga dana od dana objave u "Službenim novinama Općine Viškovo", osim odredbi članka 60. stavka 2. podstavaka 2. i 3., članka 61. stavka 1. podstavaka 3. i 4., članka 73. stavka 1. točke 6. i članka 74. stavka 1. točke 21. ove Odluke, koje stupaju na snagu nakon što Komunalno društvo Čistoća osigura pojedinačno korištenje javne usluge prikupljanja komunalnog otpada sukladno općem aktu Općine kojim se uređuje način pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području Općine Viškovo.

KLASA:

URBROJ:

Viškovo\_\_\_\_\_\_\_\_\_\_\_\_2019. godina

 OPĆINSKO VIJEĆE OPĆINE VIŠKOVO

 Predsjednica Općinskog vijeća

 Ksenija Žauhar, mag. paed.

**OBRAZLOŽENJE**

**Prijedlog Odluke o komunalnom redu**

Zakon o komunalnom gospodarstvu ("Narodne novine" broj 68/18 i 110/18) - dalje u tekstu: Zakon, stupio je na snagu dana 4. kolovoza 2018. godine. Danom njegovog stupanja na snagu prestao je važiti Zakon o komunalnom gospodarstvu ("Narodne novine", broj 36/95, 70/97, 128/99, 57/00, 129/00, 59/01, 26/03 - pročišćeni tekst, 82/04, 178/04, 38/09, 79/09, 153/09, 49/11, 84/11, 90/11, 144/12, 94/13, 153/13, 147/14 i 36/15) koji je prvi put donesen 1995. godine i do donošenja novog Zakona je značajan broj puta mijenjan, odnosno dopunjavan.

Zakonom su određena načela, način obavljanja i financiranja komunalnog gospodarstva te ostala pitanja glede svrhovitog obavljanja komunalnih djelatnosti, pri čemu se pod pojmom komunalnog gospodarstva, u smislu toga Zakona, podrazumijeva obavljanje komunalnih djelatnosti, a naročito pružanje komunalnih usluga od interesa za fizičke i pravne osobe, te financiranje građenja i održavanje objekata i uređaja komunalne infrastrukture kao cjelovitog sustava na području općina, gradova i Grada Zagreba, kao i županija kada je to određeno tim Zakonom

Zakon o komunalnom gospodarstvu, koji je do donošenja novog Zakona bio na snazi, u određenom broju slučajeva mijenjan je drugim zakonima te su tim zakonima u većoj ili manjoj mjeri paralelno uređena pitanja vezana uz određenu komunalnu infrastrukturu, njezino građenje i financiranje njezina građenja odnosno definiranja određenih komunalnih djelatnosti.

Kroz provedbu Zakona o komunalnom gospodarstvu, u dijelu koji se odnosi na postupanje komunalnih redara, uočeni su određeni nedostatci koji su posljedično ograničavali obavljanje samog nadzora. Prije svega, tim zakonskim propisom nije bila predviđena mogućnost da komunalni redar utvrdi identitet građana prikupljanjem njihovih osobnih podataka, a što je stupanjem na snagu novog Zakona, koji propisuje navedenu mogućnost, omogućeno.

Donošenjem novih zakona te izmjenama i dopunama zakona koji su stupili na snagu (propisi o cestama, propisi o održivom gospodarenju otpadom, propisi o građevinskoj inspekciji, propisi o zaštiti od buke, propisi o zaštiti životinja) utvrđena je ili proširena nadležnost za postupanje komunalnog redarstva. Djelokrug rada se tijekom vremena znatno proširio te ne obuhvaća isključivo nadzor komunalnog reda, nego i drugih područja, primjerice područja zaštite od buke, zaštite okoliša ili zaštite životinja. Pri tome se ovlasti redara određuju na način da se ti zakoni pozivaju na nove ovlasti, koje nisu bile obuhvaćene samim Zakonom o komunalnom gospodarstvu.

Primjera radi, Zakon o zaštiti životinja ("Narodne novine" broj 102/17), u članku 80. stavku 1., među ovlasti ubraja kako komunalni redar može pregledati isprave na temelju kojih može utvrditi identitet stranke i drugih osoba nazočnih nadzoru. Dakle, navedenim zakonom propisana je posve nova ovlast koja nije bila navedena Zakonom o komunalnom gospodarstvu, kao i druga dodatna ovlaštenja, kao što su ulazak u prostore/prostorije u kojima se drže kućni ljubimci, uzimanje izjava stranaka i drugih osoba, prikupljanje dokumentacije ili očitavanje mikročipa.

Sličan primjer nalazio se i u Zakonu o građevinskoj inspekciji ("Narodne novine" broj 153/13) koji u članku 43. stavku 2. propisuje kako je komunalni redar u provedbi nadzora ovlašten zatražiti i pregledati isprave (osobna iskaznica, putovnica i slično) na temelju kojih se može utvrditi identitet stranke kao i drugih osoba nazočnih nadzoru.

Prethodno navedene ovlasti do sada nisu bile obuhvaćene Zakonom o komunalnom gospodarstvu, kao osnovnom propisu kojim se uređuju ovlasti redara. Stupanjem na snagu novog Zakona one su usklađene, a što posljedično pridonosi jasnije uređenom pravnom položaju komunalnih redara.

Brojni propisi koji su trenutno na snazi, a predviđaju da su za provedbu nadzora nadležni komunalni redari, uopće ne uzimaju u obzir osposobljenost komunalnih redara za obavljanje određene vrste posla. Propisani minimalni IV. stupanj stručne spreme komunalnih redara ne udovoljava zahtjevima preuzetih novih poslova, pogotovo s obzirom na specifičnosti različitih područja koja su stavljena u njihovu nadležnost. Zakon stoga propisuje kako komunalni redar mora imati najmanje gimnazijsko srednjoškolsko obrazovanje ili četverogodišnje strukovno srednjoškolsko obrazovanje.

Novi Zakon osigurao je normativne uvjete kako bi se nejasnoće uočene u provedbi razriješile te kako bi se poboljšali uvjeti za provedbu komunalnog reda na području jedinica lokalne samouprave.

S tim u vezi, članak 130. Zakona propisuje da će jedinice lokalne samouprave donijeti odluke o komunalnom redu u roku od godinu dana od dana stupanja na snagu navedenog Zakona.

Člankom 104. stavkom 1. Zakona određeno je kako u svrhu uređenja naselja te uspostave i održavanja komunalnog reda u naselju predstavničko tijelo jedinice lokalne samouprave donosi odluku o komunalnom redu kojom se propisuje:

* uređenje naselja, koje obuhvaća uređenje pročelja, okućnica i dvorišta zgrada u vlasništvu fizičkih ili pravnih osoba u dijelu koji je vidljiv površini javne namjene, te određivanje uvjeta za postavljanje tendi, reklama, plakata, spomen-ploča na građevinama i druge urbane opreme te klimatizacijskih uređaja, dimovodnih, zajedničkih antenskih sustava i drugih uređaja na tim zgradama koji se prema posebnim propisima grade bez građevinske dozvole i glavnog projekta,
* način uređenja i korištenja površina javne namjene i zemljišta u vlasništvu jedinice lokalne samouprave za gospodarske i druge svrhe, uključujući i njihovo davanje na privremeno korištenje, građenje građevina koje se prema posebnim propisima grade bez građevinske dozvole i glavnog projekta te održavanje reda na tim površinama,
* uvjete korištenja javnih parkirališta, javnih garaža, nerazvrstanih cesta i drugih površina javne namjene za parkiranje vozila,
* održavanje čistoće i čuvanje površina javne namjene, uključujući uklanjanje snijega i leda s tih površina.

Uvjeti i način postavljanja klimatizacijskih uređaja, dimovodnih, zajedničkih antenskih sustava i drugih uređaja na zgradama koji se prema posebnim propisima grade bez građevinske dozvole i glavnog projekta do sada nisu bili regulirani niti jednim zakonskim propisom. Najbliže uređenje navedene tematike nalazimo u Zakonu o građevinskoj inspekciji ("Narodne novine" broj 153/13), koji u članku 51. propisuje da u provedbi nadzora komunalni redar ima pravo i obvezu, u skladu s Zakonom, strankama narediti uklanjanje zahvata u prostoru koji nije građenje. Zakon u članku 104. stavku 1. podstavku 1. propisuje da odluka o komunalnom redu sadrži odredbe koje se odnose na utvrđivanje uvjeta i načina postavljanja prethodno navedenih uređaja, čime se ostvaruju uvjeti za njihovo preciznije reguliranje, kao i sankcioniranje osoba koji navedene predmete postave ili smjeste suprotno utvrđenim uvjetima.

Komunalni redar je nadležan narediti fizičkim i pravnim osobama radnje u svrhu održavanja komunalnog reda. Međutim, za njegovo postupanje je neophodno utvrditi da li se radi o površini koja udovoljava kriteriju površine javne namjene, dakle, radi li se o površini čije je korištenje namijenjeno svima i pod jednakim uvjetima. Izmjena u odnosu na prethodno važeći Zakon o komunalnom gospodarstvu je ta što je nadležnost komunalnog redara proširena i na zemljišta koje se nalaze u vlasništvu jedinice lokalne samouprave, stoga su kao sadržaj Odluke o komunalnom redu predviđene odredbe koji se odnose na zemljišta u vlasništvu Općine Viškovo za gospodarske i druge svrhe.

Odredbe Odluke o komunalnom redu, u dijelu koji se odnosi na komunalni red i mjere za njegovo provođenje na površinama javne namjene, na odgovarajući se način primjenjuju i na zemljišta u vlasništvu Općine Viškovo za gospodarske i druge svrhe, javna parkirališta, nerazvrstane ceste i druge površine javne namjene za parkiranje vozila, a koji su uređeni drugim zakonskim, podzakonskim i općim aktima.

Sukladno navedenom, navedene izmjene u propisima potrebno je odgovarajuće ugraditi u Odluku o komunalnom redu.

Nadalje, Zakon o održivom gospodarenju otpadom („Narodne novine“ broj 94/13 i 73/17) utvrđuje mjere za sprječavanje ili smanjenje štetnog djelovanja otpada na ljudsko zdravlje i okoliš, na način smanjenja količina otpada u nastanku i/ili proizvodnji te uređuje gospodarenje otpadom bez uporabe rizičnih postupaka po ljudsko zdravlje i okoliš, uz korištenje vrijednih svojstva otpada. Odredbe toga Zakona utvrđuju sastav gospodarenja otpadom uključujući red prvenstva gospodarenja otpadom, načela, ciljeve i način gospodarenja otpadom, strateške i programske dokumente u gospodarenju otpadom, nadležnosti i obveze u gospodarenju otpadom, prekogranični promet otpada, informacijski sustav gospodarenja otpadom te upravni i inspekcijski nadzor nad gospodarenjem otpadom.

Gospodarenje otpadom spada u djelatnost od posebnog interesa za Republiku Hrvatsku, a sam sustav gospodarenja otpadom predstavlja jedno od složenijih i zahtjevnijih pitanja unutar područja zaštite okoliša. Gospodarenje otpadom regulirano je Zakonom o održivom gospodarenju otpadom Uredbom o gospodarenju komunalnim otpadom („Narodne novine“ broj 50/17) te nizom podzakonskih propisa koji u određenom dijelu uređuju ovu problematiku.

Na temelju članka 179. stavka 5. Zakona o održivom gospodarenju otpadom, jedinice lokalne samouprave dužne su donijeti odluku o načinu pružanja javne usluge prikupljanja miješanog komunalnog otpada i biorazgradivog komunalnog otpada. Javna usluga prikupljanja miješanog komunalnog i biorazgradivog komunalnog otpada smatra se uslugom od općeg interesa, a jedinica lokalne samouprave dužna je organizirati spomenutu uslugu na kvalitetan, postojan i ekonomski učinkovit način u skladu s načelima održivog razvoja, zaštite okoliša i gospodarenja otpadom. Zakon o održivom gospodarenju otpadom predviđa ograničenja u svezi najveće dopuštene mase biorazgradivog komunalnog otpada koje se godišnje smije odložiti na svim odlagalištima i neusklađenim odlagalištima u Republici Hrvatskoj. Kako bi se jedinice lokalne samouprave potaknulo na smanjenje količina otpada na svom području propisana je obveza plaćanja poticajne naknade. Namjera zakonodavca je potaknuti stanovništvo na razvrstavanje otpada kako bi količine miješanog komunalnog otpada bile što manje, budući je takav otpad zahtjevnije i skuplje oporabiti i zbrinuti od razvrstanog otpada. Otpad predstavlja vrijedan prirodni resurs, a oporabom otpada se upotrebljavaju već iskorištene sirovine i proizvodi te se time smanjuje potreba korištenja i eksploatacije novih prirodnih resursa.

Slijedom navedenog, Općinsko vijeće Općine Viškovo donijelo je Odluku o načinu pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području Općine Viškovo ("Službene novine Općine Viškovo" broj 3/18, 14/18, 7/19).

Člankom 38. Odluke o načinu pružanja javne usluge prikupljanja miješanog komunalnog otpada i biorazgradivog komunalnog otpada te usluga povezanih s javnom uslugom na području Općine Viškovo određeno je da nadzor nad provedbom te Odluke izvršava komunalni redar.

Nadalje, člankom 31. stavkom 1. Zakona o održivom gospodarenju otpadom određeno je da javnu uslugu prikupljanja miješanog komunalnog otpada i prikupljanja biorazgradivog komunalnog otpada mogu obavljati u skladu sa odredbama toga Zakona:

* trgovačko društvo koje osniva jedinica lokalne samouprave i u kojem drži većinski dio dionica odnosno udjela,
* javna ustanova koju osniva jedinica lokalne samouprave i
* pravna i fizička osoba na temelju ugovora o koncesiji.

Stavkom 2. istoga članka Zakona o održivom gospodarenju otpadom propisano je da predstavničko tijelo jedinice lokalne samouprave može odlukom dodijeliti obavljanje javne usluge prikupljanja miješanog komunalnog otpada i prikupljanja biorazgradivog komunalnog otpada trgovačkom društvu koje osniva jedinica lokalne samouprave i u kojem drži većinski dio dionica odnosno udjela odnosno javnoj ustanovi koju osniva jedinica lokalne samouprave. Navedena se odluka donosi za područje pružanja javne usluge, dakle, u konkretnom slučaju za područje Općine Viškovo.

Budući da su jedinice lokalne samouprave dužne uskladiti odluke o komunalnom redu donesene na temelju Zakona o komunalnom gospodarstvu, u dijelu koji se odnosi na prikupljanje, odvoz i postupanje sa sakupljenim komunalnim otpadom, s odredbama Zakona o održivom gospodarenju otpadom i Uredbe o gospodarenju komunalnim otpadom, donošenjem prethodno navedenih akata Općine Viškovo stekli su se uvjeti za navedeno usklađenje Odluke o komunalnom redu.

Zbog stupanja Zakona na snagu bilo je potrebno izvršiti odgovarajuće izmjene u odnosu na Odluku o komunalnom redu koja je na snazi, a neke od značajnih izmjena su:

* jasnije određenje poslova i ovlasti komunalnih redara,
* proširenje primjene odluke u dijelu kojim se propisuje komunalni red i mjere za njegovo provođenje na zemljišta u vlasništvu Općine Viškovo za gospodarske i druge svrhe, javna parkirališta, nerazvrstane ceste i druge površine namijenjene za parkiranje vozila,
* propisivanje zabrane postavljanja tendi, reklama, plakata, spomen-ploča na građevinama i druge urbane opreme te klimatizacijskih uređaja, dimovodnih, zajedničkih antenskih sustava i drugih uređaja na zgradama koji se prema posebnim propisima grade bez građevinske dozvole i glavnog projekta suprotno općim aktima Općine.

Također, zbog poštivanja obveze usklađenja Odluke o komunalnom redu sa odredbama Zakona o održivom gospodarenju otpadom i Uredbe o gospodarenju komunalnim otpadom, u dijelu koji se odnosi na prikupljanje, odvoz i postupanje sa prikupljenim komunalnim otpadom, predlaže se donošenje nove Odluke o komunalnom redu.

Pravna osnova za donošenje Odluke o komunalnom redu sadržana je u odredbi članka 104. stavka 1. Zakona o komunalnom gospodarstvu, kojom je propisano da je u svrhu uređenja naselja te uspostave i održavanja komunalnog reda u naselju predstavničko tijelo jedinice lokalne samouprave donosi odluku o komunalnom redu.

Sadržajno, Odluka je podijeljena na jedanaest Glava i to:

1. Opće odredbe,
2. Uređenje naselja,
3. Način uređenja i korištenja površina javne namjene i zemljišta u vlasništvu Općine za gospodarske i druge svrhe,
4. Uvjeti korištenja javnih parkirališta, nerazvrstanih cesta i drugih površina javne namjene za parkiranje vozila,
5. Održavanje čistoće i čuvanje površina javne namjene,
6. Prikupljanje, odvoz i postupanje sa prikupljenim komunalnim otpadom,
7. Uklanjanje snijega i leda,
8. Uklanjanje protupravno postavljenih predmeta,
9. Mjere za provođenje komunalnog reda,
10. Kaznene odredbe i
11. Prijelazne i završne odredbe.

Za provođenje ove odluke osigurana su sredstva u Proračunu Općine Viškovo i nije potrebno osigurati dodatna sredstva.

Zakonom o pravu na pristup informacijama ("Narodne novine" broj 25/13 i 85/15) propisana je obveza jedinicama lokalne samouprave da u svrhu savjetovanja sa zainteresiranom javnošću javno objave na internetskim stranicama, na lako pretraživ način i u strojno čitljivom obliku, prijedloge općih akata kojima se uređuju pitanja od značenja za život lokalne zajednice odnosno kojima se utječe na interese građana i pravnih osoba.

Obzirom na prednje navedeno predlaže se donošenje Odluke o komunalnom redu.

 Općinska načelnica

 Sanja Udović, dipl. oec.